**2020 թվականի հունվար-նոյեմբեր ամիսներին ՀՀ պետական բյուջեի**

**կատարման ամփոփ բնութագիրը**

2020 թվականի հունվար-նոյեմբեր ամիսներին ՀՀ պետական բյուջեի եկամուտները կազմել են 1382.8 մլրդ դրամ, ծախսերը` ավելի քան 1625.5 մլրդ դրամ, իսկ պակասուրդը՝ 242.7 մլրդ դրամ:

Համավարակի ազդեցության հետևանքով և այն մեղմելու անհրաժեշտությունից բխող հակաճգնաժամային միջոցառումներ իրականացնելու կարիքով պայմանավորված՝ ս.թ. ապրիլի 29-ին և ռազմական դրության իրավական ռեժիմի կարգավորումների համաձայն ս.թ. նոյեմբերի 7-ին ՀՀ ԱԺ կողմից 2020 թվականի պետական բյուջեում ընդունված փոփոխությունների և լրացումների, ինչպես նաև կառավարության լիազորությունների շրջանակում կատարված փոփոխությունների արդյունքում 2020 թվականի նոյեմբերի վերջի դրությամբ ՀՀ պետական բյուջեի եկամուտների տարեկան ծրագիրը պակասեցվել է 129.4 մլրդ դրամով, իսկ ծախսերի տարեկան ծրագիրն՝ ավելացվել 105.3 մլրդ դրամով: Արդյունքում պակասուրդի տարեկան ծրագիրը նույն ժամանակահատվածում ավելացվել է 234.7 մլրդ դրամով, որը նախատեսված է ֆինանսավորել պետական պարտատոմսերի և արտաքին աղբյուրներից ստացվող վարկերի հաշվին:

Բյուջեի եկամուտների, ծախսերի և պակասուրդի կատարողականները տարեկան ճշտված ծրագրային ցուցանիշների համեմատ կազմել են համապատասխանաբար 88.3%, 82.9% և 61.4%: Չնայած պետական բյուջեի փաստացի ծախսերի (վճարումների) համեմատաբար ցածր կատարողականին՝ հունվար-նոյեմբեր ամիսներին ապահովվել է բյուջեի ծախսային ծրագրերի շրջանակներում սահմանված կարգով պետական մարմինների ստանձնած պարտավորությունների ամբողջական կատարումը:

*ՀՀ պետական բյուջեի եկամուտները*

2019 թվականի հունվար-նոյեմբեր ամիսների համեմատ պետական բյուջեի եկամուտները նվազել են 1.1%‑ով կամ 15 մլրդ դրամով, ինչը ձևավորվել է հարկային եկամուտների ու պետական տուրքերի նվազման և այլ եկամուտների ու պաշտոնական դրամաշնորհների աճի արդյունքում:

Պետական բյուջեի եկամուտների 90%-ը ձևավորվել է հարկային եկամուտների և պետական տուրքերի, 1.7%-ը` պաշտոնական դրամաշնորհների, 8.3%-ը` այլ եկամուտների հաշվին:

2020 թվականի հունվար-նոյեմբեր ամիսներին ՀՀ պետական բյուջե են մուտքագրվել 1244 մլրդ դրամ հարկային եկամուտներ և պետական տուրքեր, որոնք կազմել են տարեկան ծրագրային ցուցանիշի 92.9%-ը: 2019 թվականի նույն ժամանակահատվածի համեմատ հարկային եկամուտներն ու պետական տուրքերը նվազել են 5.3%‑ով կամ 70.1 մլրդ դրամով:

Հաշվետու ժամանակահատվածի հարկային եկամուտների և պետական տուրքերի 33.9%‑ն ապահովվել է ավելացված արժեքի հարկի հաշվին: Այն կազմել է 421.4 մլրդ դրամ, որից 252.5 մլրդ դրամը ստացվել է ՀՀ ներմուծվող ապրանքների, 168.9 մլրդ դրամը` ՀՀ‑ում արտադրվող ապրանքների և ծառայությունների գծով: Նշված 252.5 մլրդ դրամ գումարից 97.7 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար:

Հաշվետու ժամանակահատվածում պետական բյուջեի հարկային եկամուտների և պետական տուրքերի 8.9%-ն ապահովվել է ակցիզային հարկի հաշվին` կազմելով շուրջ 110.6 մլրդ դրամ: Մասնավորապես` հանրապետությունում արտադրվող ենթաակցիզային ապրանքների հարկումից ստացվել է 57.5 մլրդ դրամ, հանրապետություն ներմուծվող ենթաակցիզային ապրանքների հարկումից՝ 53.1 մլրդ դրամ:

2020 թվականի հունվար-նոյեմբեր ամիսներին պետական բյուջեի հարկային եկամուտների և պետական տուրքերի 10.5%-ն ապահովվել է շահութահարկի հաշվին` կազմելով 130.2 մլրդ դրամ:

Մաքսատուրքի մուտքերը կազմել են 60.2 մլրդ դրամ՝ ապահովելով պետական բյուջեի հարկային եկամուտների և պետական տուրքերի 4.8%-ը:

Եկամտային հարկի գծով ՀՀ պետական բյուջե է մուտքագրվել շուրջ 379.1 մլրդ դրամ, որը կազմել է հարկային եկամուտների և պետական տուրքերի 30.5%‑ը:

2020 թվականի հունվար-նոյեմբեր ամիսներին 26.2 մլրդ դրամ են կազմել շրջանառության հարկից ստացված մուտքերը՝ ապահովելով պետական բյուջեի հարկային եկամուտների և պետական տուրքերի 2.1%‑ը:

Հաշվետու ժամանակահատվածում կուտակային կենսաթոշակային համակարգի մասնակիցների կողմից պետական բյուջե է փոխանցվել շուրջ 22.3 մլրդ դրամ սոցիալական վճար` ապահովելով պետական բյուջեի հարկային եկամուտների և պետական տուրքերի 1.8%-ը:

2020 թվականի հունվար-նոյեմբեր ամիսներին բնապահպանական հարկի և բնօգտագործման վճարների գծով եկամուտները կազմել են շուրջ 43 մլրդ դրամ՝ ապահովելով պետական բյուջեի հարկային եկամուտների և պետական տուրքերի 3.5%‑ը:

Հաշվետու ժամանակահատվածում պետական բյուջե են մուտքագրվել շուրջ 22.4 մլրդ դրամ այլ հարկեր` կազմելով հարկերի և տուրքերի 1.8%-ը: Մասնավորապես` 8.1 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 7.8 մլրդ դրամ` ռադիոհաճախականության օգտագործման պարտադիր վճարները, 2.6 մլրդ դրամ՝ ճանապարհային հարկը, 2.4 մլրդ դրամ` հարկային օրենսդրության խախտման համար սահմանված տուգանքները, 924.5 մլն դրամ՝ ԵՏՄ անդամ չհանդիսացող պետություններից ՀՀ մաքսային մարմինների կողմից գանձվող միասնական մաքսային վճարը, 842.2 մլն դրամ՝ հանրային ծառայությունների կարգավորման պարտադիր վճարները, 39.1 մլն դրամ՝ արտոնագրային հարկը:

Հաշվետու ժամանակահատվածում հարկերի անցումային գերավճարից մարված հարկային պարտավորությունների գումարը կազմել է 329.6 մլն դրամ:

2020 թվականի հունվար-նոյեմբեր ամիսներին պետական բյուջե են մուտքագրվել շուրջ 29.1 մլրդ դրամ պետական տուրքեր` կազմելով տարեկան ծրագրի 57.4%‑ը: Շեղումը հիմնականում պայմանավորված է օրենքով սահմանված այլ ծառայությունների և գործողությունների ու լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար սահմանված պետական տուրքերի կատարողականով: Նշված մուտքերը կազմել են համապատասխանաբար 9 մլրդ դրամ և 11.7 մլրդ դրամ կամ տարեկան ծրագրային ցուցանիշների 53.5%‑ը և 61.6%-ը: Բացի այդ, պետական տուրքի գծով մուտքերի վրա զգալի բացասական ազդեցություն են ունեցել նաև պետական գրանցման և ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար սահմանված պետական տուրքերի կատարողականները, որոնք կազմել են համապատասխանաբար 3.9 մլրդ դրամ և 1.1 մլրդ դրամ կամ տարեկան ծրագրային ցուցանիշների 57.7%-ը և 41.6%‑ը: Նախորդ տարվա հունվար-նոյեմբեր ամիսների համեմատ պետական տուրքի գծով մուտքերը նվազել են 26.6%‑ով կամ 10.5 մլրդ դրամով: Մասնավորապես, զգալի անկում է արձանագրվել օրենքով սահմանված այլ ծառայությունների և գործողությունների համար գանձված տուրքերի գծով՝ 48.3%-ով (8.5 մլրդ դրամով), պետական գրանցման համար գանձված տուրքերի գծով՝ 43%‑ով (2.9 մլրդ դրամով), ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձված տուրքերի գծով՝ 54.4%-ով (1.3 մլրդ դրամով): Նախորդ տարվա նույն ժամանակահատվածի համեմատ աճ է արձանագրվել լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի գծով, որոնք 43.2%-ով կամ 3.5 մլրդ դրամով գերազանցել են նախորդ տարվա նույն ժամանակահատվածի ցուցանիշը: Վերջինս իր հերթին զգալիորեն պայմանավորված է 2020 թվականի փետրվարի 1-ից մաքսային մարմինների կողմից օրենքով սահմանված դեպքում մաքսային գործառնությունների իրականացման, մաքսային ուղեկցման, ապրանքների ժամանակավոր պահպանության, ինչպես նաև նախնական որոշումների տրամադրման համար պետական տուրքի սահմանմամբ՝ նախկին օրենսդրու­թյամբ սահմանված մաքսավճարների փոխարեն, որի գծով հաշվետու ժամանակահատվածում պետական բյուջե է մուտքագրվել շուրջ 3.1 մլրդ դրամ՝ 55.5%-ով ապահովելով տարեկան ծրագրային ցուցանիշը: Բացի այդ, նախորդ տարվա նույն ժամանակահատվածի համեմատ 7.3 անգամ աճել են բանկային և ֆինանսավարկային կազմակերպությունների, 7.4 անգամ՝ տրանսպորտի բնագավառներում լիցենզավորման համար գանձվող տուրքերը՝ համապատասխանաբար 1 մլրդ դրամով և 473.9 մլն դրամով:

2020 թվականի հունվար-նոյեմբեր ամիսների ընթացքում ստացվել են 24 մլրդ դրամ պաշտոնական դրամաշնորհներ՝ 5.7%-ով (1.3 մլրդ դրամով) գերազանցելով տարեկան ծրագրված մուտքերը և 139.2%-ով (14 մլրդ դրամով)՝ նախորդ տարվա նույն ժամանակահատվածի ցուցանիշը: Կատարողականի նշված ցուցանիշը պայմանավորված է բյուջետային աջակցության նպատակով ստացվող դրամաշնորհների կատարողականով, որոնք կազմել են 20.1 մլրդ դրամ՝ 148.4%-ով գերազանցելով տարեկան ծրագրված ցուցանիշը: Մասնավորապես՝ Եվրամիության կողմից 6.7 մլրդ դրամ (նախատեսվածի 147.9%-ը) տրամադրվել է «Որակավորումների բարելավում` ավելի լավ աշխատատեղերի համար», 6.2 մլրդ դրամ (նախատեսվածի 335.9%-ը)` «Աջակցություն Հայաստանում հանրային կառավարման ոլորտի բարեփոխումներին. առավել արդյունավետ և արձագանքող հանրային կառավարման միջոցով ծառայությունների մատուցման որակի բարելավում», 2.7 մլրդ դրամ (նախատեսվածի 202%-ը)` «Հայաստանում պետական ֆինանսների քաղաքականության բարեփոխումների ծրագիր», 4.2 մլրդ դրամ (նախատեսվել էր 2019 թվականին)` «Աջակցություն Հայաստանում մարդու իրավունքների պաշտպանությանը» ֆինանսավորման համաձայնագրի թիվ 1 լրացում» բյուջետային աջակցության ծրագրերի շրջանակներում։ 267.2 մլն դրամ է տրամադրվել Կովկասի բնության հիմնադրամի կողմից՝ «COVID-19 Արտակարգ դրամաշնորհի պայմանագրի» շրջանակներում, որը կազմել է ծրագրված ցուցանիշի 99%-ը: Նպատակային ծրագրերի շրջանակներում ստացվել է 3.9 մլրդ դրամ՝ կազմելով նախատեսված ցուցանիշի 26.7%-ը:

2020 թվականի հունվար-նոյեմբեր ամիսներին ՀՀ պետական բյուջեի այլ եկամուտները կազմել են շուրջ 114.8 մլրդ դրամ՝ 56.5%-ով ապահովելով տարեկան ծրագրային ցուցանիշը: Ցածր ցուցանիշը հիմնականում պայմանավորված է օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտների կատարողականով: Նախորդ տարվա նույն ժամանակահատվածի համեմատ այլ եկամուտների գծով արձանագրվել է 55.7%-ով կամ 41.1 մլրդ դրամով աճ` հիմնականում պայմանավորված այլ կատեգորիաներում չդասակարգված տրանսֆերտների աճով: Միևնույն ժամանակ, զգալի անկում է արձանագրվել ապրանքների մատակարարումից և ծառայությունների մատուցումից ստացված եկամուտների գծով:

ՀՀ կադաստրի կոմիտեի 2019 թվականի ծախսերի նկատմամբ եկամուտների գերազանցումից 2020 թվականի հունվար-նոյեմբեր ամիսների ընթացքում պետական բյուջե է մուտքագրվել ավելի քան 1.3 մլրդ դրամ, որը ծրագրով նախատեսված չէ: Նախորդ տարվա համապատասխան ցուցանիշի համեմատ արձանագրվել է նշված եկամտատեսակի 145.1% աճ:

Հաշվետու ժամանակահատվածում պետական սեփականություն հանդիսացող գույքի վարձակալությունից եկամուտների գծով պետական բյուջե է մուտքագրվել 335.4 մլն դրամ՝ 31.5%-ով գերազանցելով տարեկան ծրագրով նախատեսված ցուցանիշը: Նշված մուտքերը 85.8%-ով կամ 2 մլրդ դրամով զիջել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների դիմաց ստացվել են շուրջ 15.6 մլրդ դրամ տոկոսավճարներ՝ 120.3%-ով (8.5 մլրդ դրամով) գերազանցելով տարեկան ծրագրված մուտքերը և 39.6%-ով (4.4 մլրդ դրամով)՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը պայմանավորված է 2020 թվականի ընթացքում պետական բյուջեի եկամուտների համեմատ ծախսերի համեմատաբար ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, ինչպես նաև ֆինանսական կարիքի ապահովման նպատակով պետական գանձապետական պարտատոմսերի լրացուցիչ թողարկումներով, որոնց տեղաբաշխումից մուտքագրված միջոցները ևս ներդրվել են՝ ապահովելով լրացուցիչ եկամուտ: Վերոհիշյալ հանգամանքներով, ինչպես նաև 2020 թվականին ավելի շատ ավանդների փոխանցմամբ է պայմանավորված նախորդ տարվա նույն ժամանակահատվածի համեմատ տոկոսագումարների աճը:

Իրավաբանական անձանց կապիտալում կատարված ներդրումներից հունվար-նոյեմբեր ամիսների ընթացքում ստացվել են 3.5 մլրդ դրամ շահութաբաժիններ՝ 10.2%-ով (328.4 մլն դրամով) գերազանցելով տարեկան ծրագրված մուտքերը և 64.7%-ով (1.4 մլրդ դրամով)՝ նախորդ տարվա նույն ժամանակահատվածի ցուցանիշը: Աճը պայմանավորված է ՀՀ ՏԿԵՆ քաղաքացիական ավիացիայի կոմիտեի կառավարման ներքո գտնվող ընկերություններում պետական մասնակցության դիմաց ստացված շահութաբաժինների աճով, որոնք կազմել են շուրջ 2 մլրդ դրամ՝ նախորդ տարվա հունվար-նոյեմբեր ամիսների ընթացքում ստացված 1.1 մլրդ դրամի դիմաց:

Պետության կողմից տրված վարկերի օգտագործման դիմաց 2020 թվականի հունվար-նոյեմբեր ամիսներին ստացվել են շուրջ 12.2 մլրդ դրամ տոկոսավճարներ՝ 18.6%‑ով գերազանցելով տարեկան ծրագրված մուտքերը և 47.8%-ով (3.9 մլրդ դրամով)՝ նախորդ տարվա նույն ժամանակահատվածի ցուցանիշը: Մասնավորապես` 12.1 մլրդ դրամ են կազմել ռեզիդենտներին տրամադրված վարկերի օգտագործման տոկոսավճարները, 87 մլն դրամ՝ ոչ ռեզիդենտներին տրամադրված վարկերի օգտագործման տոկոսավճարները, որոնք կազմել են տարեկան ծրագրային ցուցանիշների համապատասխանաբար 118.9%-ը և 89%-ը: Նախորդ տարվա հունվար-նոյեմբեր ամիսների համեմատ աճը պայմանավորված է ռեզիդենտներին տրամադրված վարկերի օգտագործման տոկոսավճարների աճով, որը կազմել է 48.7%:

Հաշվետու ժամանակահատվածում պետական բյուջե են մուտքագրվել շուրջ 54.3 մլրդ դրամ այլ կատեգորիաներում չդասակարգված տրանսֆերտներ՝ նախորդ տարվա նույն ժամանակահատվածի 560.3 մլն դրամի դիմաց: Ստացված միջոցներից 52.7 մլրդ դրամը կազմել են ռազմական դրությամբ պայմանավորված՝ ենթակառուցվածքների, սոցիալական և առողջապահական ծախսերի ֆինանսավորման համար պետությանը ֆիզիկական և իրավաբանական անձանց նվիրաբերությունից ստացված միջոցները, 1.1 մլրդ դրամը՝ ՀՀ կորոնավիրուսային վարակի (COVID-19) կանխարգելման և հաղթահարման ապահովման համար ֆիզիկական անձանց և կազմակերպությունների կողմից պետությանը ֆինանսական աջակցության գումարները:

Իրավախախտումների համար գործադիր, դատական մարմինների կողմից կիրառվող պատժամիջոցներից մուտքերը հունվար-նոյեմբեր ամիսներին կազմել են 10.4 մլրդ դրամ` ապահովելով տարեկան ծրագրային ցուցանիշի 77.3%‑ը: Նախորդ տարվա նույն ժամանակահատվածի համեմատ նշված եկամուտները նվազել են 22.6%-ով կամ 3 մլրդ դրամով:

Այլ եկամուտներից 14.6 մլրդ դրամը ստացվել է ապրանքների մատակարարումից և ծառայությունների մատուցումից` 76%‑ով ապահովելով տարեկան ծրագրային ցուցանիշը: Նախորդ տարվա նույն ժամանակահատվածի համեմատ նշված եկամուտները նվազել են 52.1%-ով կամ 15.9 մլրդ դրամով՝ հիմնականում պայմանավորված ՀՀ ոստիկանության կողմից մատուցվող ծառայությունների դիմաց ստացված մուտքերի նվազմամբ, ինչպես նաև պետական ծառայողներին մատչելի բնակարաններով ապահովման ծրագրի միջոցները պետական բյուջեում չներառելու հանգամանքով և մաքսային մարմինների կողմից մատուցվող մի շարք ծառայությունների համար նախկինում սահմանված մաքսավճարների փոխարեն պետական տուրքի սահմանմամբ:

Օրենքով և այլ իրավական ակտերով սահմանված այլ եկամուտների գծով պետական բյուջե է մուտքագրվել շուրջ 2.6 մլրդ դրամ՝ կազմելով տարեկան ծրագրի 2.7%-ը և 47%‑ով (2.3 մլրդ դրամով) զիջելով նախորդ տարվա նույն ժամանակահատվածի ցուցանիշը:

*ՀՀ պետական բյուջեի ծախսերը*

2020 թվականի հունվար-նոյեմբեր ամիսներին ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 19.7%-ով կամ ավելի քան 267.8 մլրդ դրամով՝ հիմնականում պայմանավորված ոչ ֆինանսական ակտիվների, այլ ծախսերի, նպաստների, դրամաշնորհների և կենսաթոշակների գծով ծախսերի աճով:

Ընթացիկ ծախսերը հաշվետու ժամանակահատվածում կազմել են 1435.4 մլրդ դրամ կամ տարեկան ճշտված ծրագրային ցուցանիշի 86.2%-ը և սկզբնական ծրագրով սահմանված ցուցանիշի 91.5%-ը: Նախորդ տարվա նույն ժամանակահատվածի համեմատ ընթացիկ ծախսերն աճել են 14.9%-ով կամ 185.8 մլրդ դրամով:

Հաշվետու ժամանակահատվածում 147 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է տարեկան ծրագրի 83.6%‑ը և 1.9%-ով (2.7 մլրդ դրամով) գերազանցել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով ՀՀ պետական բյուջեից 2020 թվականի հունվար-նոյեմբեր ամիսների ընթացքում օգտագործվել է տարեկան ծրագրով նախատեսված միջոցների 78.4%‑ը՝ 149.3 մլրդ դրամ, որը նախորդ տարվա նույն ժամանակահատվածի համեմատ նվազել է 2.8%-ով կամ 4.3 մլրդ դրամով:

Կառավարության պարտքի սպասարկմանը հաշվետու ժամանակահատվածում տրամադրվել է 160.8 մլրդ դրամ` կազմելով տարեկան ծրագրի 96.4%-ը: Մասնավորապես` նշված գումարից շուրջ 86.8 մլրդ դրամը տրամադրվել է ներքին, 74.1 մլրդ դրամն` արտաքին պարտքի սպասարկմանը, որոնք կազմել են տարեկան ծրագրված ցուցանիշների համապատասխանաբար 99.6%-ը և 92.9%-ը: 2019 թվականի նույն ժամանակահատվածի համեմատ պարտքի սպասարկման ծախսերն աճել են 4.8%-ով (7.3 մլրդ դրամով): Ընդ որում, աճ է արձանագրվել ներքին տոկոսավճարների գծով՝ 25%-ով կամ 17.4 մլրդ դրամով, ինչը հիմնականում պայմանավորված է պետական գանձապետական պարտատոմսերի ծավալի աճով և դրա կառուցվածքում երկարաժամկետ պարտատոմսերի մասնաբաժնի աճով: Արտաքին տոկոսավճարները նույն ժամանակահատվածում նվազել են 11.9%-ով կամ 10 մլրդ դրամով:

2020 թվականի հունվար-նոյեմբեր ամիսների ընթացքում ՀՀ պետական բյուջեից տրամադրվել են շուրջ 102.3 մլրդ դրամ սուբսիդիաներ` կազմելով տարեկան ծրագրային ցուցանիշի 84.3%-ը և 8.3%-ով (7.8 մլրդ դրամով) գերազանցելով նախորդ տարվա նույն ցուցանիշը:

Հաշվետու ժամանակահատվածում ՀՀ պետական բյուջեից տրամադրվել են շուրջ 154.2 մլրդ դրամ դրամաշնորհներ, որից 150.9 մլրդ դրամը` պետական հատվածի այլ մակարդակներին, 3.2 մլրդ դրամը` միջազգային կազմակերպություններին: Մասնավորապես, համայնքների բյուջեներին համահարթեցման դոտացիաները կազմել են 50.7 մլրդ դրամ կամ տարեկան ծրագրի 91.7%-ը, որոնք 8.5%‑ով (շուրջ 4 մլրդ դրամով) գերազանցել են նախորդ տարվա նույն ժամանակահատվածի ցուցանիշը: 82.2 մլրդ դրամ են կազմել այլ ընթացիկ դրամաշնորհները՝ ապահովելով տարեկան ծրագրի 82.3% կատարողական և 34%-ով (շուրջ 20.9 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Դրամաշնորհների գծով տարեկան ծրագրով նախատեսվել էին 158.9 մլրդ դրամ հատկացումներ, որոնք, մասամբ կորոնավիրուսի համավարակի հետևանքով տուժած ոլորտներին աջակցության անհրաժեշտությամբ պայմանավորված, ավելացվել են 27.2 մլրդ դրամով: Ճշտված ծրագրի նկատմամբ դրամաշնորհների կատարողականը կազմել է 82.8%, իսկ նախորդ տարվա նույն ժամանակահատվածի համեմատ դրանք աճել են 26.1%‑ով կամ 31.9 մլրդ դրամով, որը հիմնականում պայմանավորված է այլ ընթացիկ դրամաշնորհների աճով:

2020 թվականի հունվար-նոյեմբեր ամիսների ընթացքում պետական բյուջեի ընթացիկ ծախսերի 34.2%-ը` շուրջ 491.3 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը: Հիմնականում կորոնավիրուսի համավարակի հետևանքների նվազեցման և վերացման նպատակով առանձին սոցիալական խմբերին աջակցություն տրամադրելու համար սոցիալական նպաստների և կենսաթոշակների տարեկան ծրագիրն ավելացվել է շուրջ 43.7 մլրդ դրամով՝ կազմելով 545.3 մլրդ դրամ, որի նկատմամբ կատարողականը կազմել է 90.1%: Մասնավորապես, 319.4 մլրդ դրամ են կազմել կենսաթոշակները, շուրջ 171.9 մլրդ դրամ` նպաստները: Նախորդ տարվա հունվար-նոյեմբեր ամիսների համեմատ սոցիալական նպաստների և կենսաթոշակների գծով ծախսերն աճել են 18.4%‑ով կամ 76.3 մլրդ դրամով, ընդ որում, աճ է արձանագրվել և՛ նպաստների, և՛ կենսաթոշակների գծով, որոնք աճել են համապատասխանաբար 43.7%-ով և 8.1%-ով:

Հաշվետու ժամանակահատվածում պետական բյուջեի միջոցներից 230.6 մլրդ դրամ տրամադրվել է այլ ծախսերին` կազմելով տարեկան ծրագրի 82.7%‑ը և 38.5%-ով (64.1 մլրդ դրամով) գերազանցելով նախորդ տարվա նույն ցուցանիշը: Այլ ծախսերի տարեկան ծրագիրն ավելացվել է 12.5 մլրդ դրամով` պայմանավորված կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների ֆինանսավորման անհրաժեշտությամբ:

Ոչ ֆինանսական ակտիվների հետ գործառնությունները 2020 թվականի հունվար- նոյեմբեր ամիսներին կազմել են 190.2 մլրդ դրամ կամ տարեկան ծրագրային ցուցանիշի 64.2%-ը: Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնություններն աճել են 75.9%-ով (82.1 մլրդ դրամով), որը պայմանավորված է ոչ ֆինանսական ակտիվների գծով ծախսերի աճով: Հունվար-նոյեմբեր ամիսների ընթացքում ոչ ֆինանսական ակտիվների գծով ծախսերը կազմել են 191.6 մլրդ դրամ, որոնց տարեկան ծրագրված ցուցանիշը կատարվել է 64.7%-ով: Ցածր կատարողականը մասամբ պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում օգտագործվել է տարեկան ծրագրված միջոցների 41.9%-ը՝ 35.6 մլրդ դրամ: Նախորդ տարվա նույն ժամանակահատվածի համեմատ ոչ ֆինանսական ակտիվների գծով ծախսերն աճել են 76.2%-ով կամ 82.9 մլրդ դրամով, որը հիմնականում պայմանավորված է պաշտպանության ոլորտի ծախսերի աճով: Ոչ ֆինանսական ակտիվների օտարումից հաշվետու ժամանակահատվածում պետական բյուջե է մուտքագրվել 1.4 մլրդ դրամ` տարեկան ծրագրով նախատեսված 31.2 մլն դրամի և 2019 թվականի նույն ժամանակահատվածում ստացված 597.6 մլն դրամի դիմաց:

*ՀՀ պետական բյուջեի պակասուրդը*

2020 թվականի հունվար-նոյեմբեր ամիսների ընթացքում ՀՀ պետական բյուջեն կատարվել է 242.7 մլրդ դրամ պակասուրդով՝ տարեկան բյուջեվ նախատեսված 160.7 մլրդ դրամ ու ճշտված ծրագրով նախատեսված 395.4 մլրդ դրամ պակասուրդի և նախորդ տարվա նույն ժամանակահատվածի 40.2 մլրդ դրամ հավելուրդի դիմաց: Տարեկան ճշտված ծրագրի համեմատ պակասուրդի ցածր ցուցանիշը հիմնականում պայմանավորված է ծախսերի համեմատ եկամուտների առավել բարձր կատարողականով: Արդյունքում ֆինանսավորման ներքին աղբյուրներում նախատեսված բյուջեի ազատ միջոցներից օգտագործվել է 12.7 մլրդ դրամ՝ տարեկան ծրագրով նախատեսված 87 մլրդ դրամի դիմաց, որը պայմանավորված է նաև ԱՄՀ-ից ստացված բյուջետային աջակցության վարկն ամբողջությամբ չօգտագործելու հանգամանքով: Հաշվետու ժամանակահատվածում ֆինանսավորման ներքին աղբյուրները կազմել են 274 մլրդ դրամ, արտաքին աղբյուրները՝ -31.3 մլրդ դրամ՝ տարեկան ծրագրված համապատասխանաբար 357.2 մլրդ դրամի և 38.2 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեն ֆինանսավորվել է 285.2 մլրդ դրամով՝ 92.3%-ով ապահովելով տարեկան ծրագիրը: Մասնավորապես, գանձապետական պարտատոմսերի տեղաբաշխումից բյուջեի զուտ մուտքը կազմել է տարեկան ծրագրի 92.2%-ը` 285.9 մլրդ դրամ: 687.6 մլն դրամ տրամադրվել է մուրհակների մարմանը` հաշվետու տարվա համար նախատեսված 887.4 մլն դրամի դիմաց:

Ներքին աղբյուրներից ֆինանսական զուտ ակտիվների հաշվին ֆինանսավորումը կազմել է ‑11.2 մլրդ դրամ` տարեկան ծրագրված 48.1 մլրդ դրամի դիմաց: Մասնավորապես՝ տարեկան ծրագրով նախատեսվել է 53.7 մլրդ դրամ վարկերի տրամադրում ՀՀ ռեզիդենտներին, որից հաշվետու ժամանակահատվածում տրամադրվել է շուրջ 48 մլրդ դրամը: Նշված միջոցներից 18.8 մլրդ դրամը տրամադրվել է Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի շրջանակներում կորոնավիրուսի (COVID-19) տնտեսական հետևանքների չեզոքացման միջոցառումների վարկավորմանը՝ տարեկան ծրագրով նախատեսված 19.9 մլրդ դրամի դիմաց: «Հայկական ԱԷԿ» ՓԲԸ-ին նախատեսված 18.7 մլրդ դրամ բյուջետային վարկն ամբողջությամբ տրամադրվել է։ Հաշվետու ժամանակահատվածում 1.8 մլրդ դրամ վարկեր են տրամադրվել Հյուսիս-հարավ ճանապարհային միջանցքի ներդրումային ծրագրի շրջանակներում «Կորսան Կորվիամ Կոնստրուկսիոն» ԲԸ նկատմամբ դրամական պահանջներ ունեցող իրավաբանական անձանց և անհատ ձեռնարկատերերին՝ վերջիններիս աջակցելու նպատակով, որոնք հանդիսացել են ծրագրի ենթակապալառու և 2018 թվականի վերջից ի վեր չէին վճարվել կատարված աշխատանքների դիմաց: Հաշվետու ժամանակահատվածում արտաքին աջակցությամբ իրականացվող նպատակային ծրագրերի շրջանակներում ընդհանուր առմամբ տրամադրվել են ավելի քան 8.6 մլրդ դրամ վարկային միջոցներ, որից շուրջ 7.6 մլրդ դրամը՝ Էլեկտրաէներգետիկ համակարգի զարգացման ծրագրի, 1.1 մլրդ դրամը՝ Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի շրջանակներում: Նախկինում պետական բյուջեից ռեզիդենտներին տրամադրված վարկերից վերադարձվել է 22.7 մլրդ դրամ՝ 14.8%-ով գերազանցելով 2020 թվականի տարեկան ծրագրով նախատեսված ցուցանիշը, որը հիմնականում պայմանավորված է այլ վարկառուներից շուրջ 3.7 մլրդ դրամ վարկերի վերադարձով, որը չէր պլանավորվել վճարումները ռիսկային գնահատելու արդյունքում, ինչպես նաև «Հայկական ատոմակայան» ՓԲԸ-ին տրամադրված վարկի վերադարձի ցուցանիշով, որը նախատեսված 7.7 մլրդ դրամի փոխարեն կազմել է 9.3 մլրդ դրամ՝ կապված վարկի՝ նախատեսվածից ավել չափով մասհանման հետ։ 1.4 մլրդ դրամ են կազմել բաժնետոմսերի և կապիտալում այլ մասնակցության իրացումից մուտքերը, որոնք ծրագրով նախատեսված չեն։

Հաշվետու ժամանակահատվածում ՀՀ պետական բյուջեի արտաքին ֆինանսավորումը կազմել է -31.3 մլրդ դրամ՝ տարեկան ծրագրով նախատեսված 38.2 մլրդ դրամի դիմաց: Արտաքին աղբյուրներում տարեկան ծրագրված 115.7 մլրդ դրամի դիմաց 38.3 մլրդ դրամ են կազմել փոխառու զուտ միջոցները: Մասնավորապես՝ արտաքին վարկատուների կողմից տրամադրվել են 175.3 մլրդ դրամ վարկային միջոցներ, որոնք կազմել են տարեկան ծրագրի 64.2%-ը: Նշված գումարից շուրջ 135.6 մլրդ դրամը ստացվել է Արժույթի Միջազգային Հիմնադրամից որպես ուղղակի բյուջետային աջակցություն՝ նպատակ ունենալով ֆինանսավորել նոր կորոնավիրուսային համավարակի հետևանքների մեղմմանն ուղղված սոցիալ-տնտեսական միջոցառումների իրականացմամբ պայմանավորված պետական բյուջեի պակասուրդի աճը: 240.2 մլն դրամ ուղղակի բյուջետային աջակցություն է ստացվել Առևտրի խթանման և որակի ենթակառուցվածքների ծրագրի շրջանակներում: 39.5 մլրդ դրամ ստացվել է նպատակային վարկային ծրագրերի շրջանակներում: Մասնավորապես՝ 3.2 մլրդ դրամը ստացվել է Եվրոպական ներդրումային բանկից՝ Հյուսիս-հարավ ճանապարհային միջանցքի ծրագրի շրջանակներում, 5.1 մլրդ դրամը՝ Գերմանիայից՝ Հիդրոէլեկտրակայանների Որոտան կասկադի վերականգնման ծրագրի շրջանակներում, 4.8 մլրդ դրամը` Ֆրանսիայի Հանրապետության կառավարությանից` Վեդու ջրամբարի կառուցման ծրագրի շրջանակներում:

90.5 մլրդ դրամ ուղղվել է արտաքին պարտքի մարմանը՝ կազմելով տարեկան ծրագրի 81.6%-ը, որից շուրջ 60.8 մլրդ դրամն ուղղվել է միջազգային կազմակերպությունների, 28.9 մլրդ դրամն` օտարերկրյա պետությունների և 813.1 մլն դրամն` օտարերկրյա առևտրային բանկերի նկատմամբ պարտավորությունների մարմանը: 46.5 մլրդ դրամ է կազմել արտարժութային պարտատոմսերի մարումը:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑69.6 մլրդ դրամ՝ 89.8%-ով ապահովելով տարեկան ծրագրով նախատեսված ցուցանիշը: 72.1 մլրդ դրամ վարկեր են հատկացվել Արցախի Հանրապետությանը՝ 93%-ով ապահովելով տարեկան ծրագրի կատարումը: Մասնավորապես, 64.6 մլրդ դրամը տրամադրվել է որպես միջպետական վարկ, որից 5.1 մլրդ դրամը՝ Արցախի Հանրապետության պետական բյուջեի վրա կորոնավիրուսի բացասական ազդեցության մեղմման նպատակով: 7.5 մլրդ դրամ է հատկացվել COVID-19-ի տնտեսական հետևանքների չեզոքացման նպատակով: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 561.1 մլն դրամ կամ տարեկան ծրագրով նախատեսված ցուցանիշի 71.5%-ը: Բաժնետոմսերի ու կապիտալում այլ մասնակցության ձեռքբերմանն ուղղվել է 727 մլն դրամ՝ ապահովելով տարեկան ծրագրով նախատեսված ցուցանիշը: Հաշվետու ժամանակահատվածում 2.7 մլրդ դրամ է կազմել արտաքին աղբյուրներից ստացված վարկային և դրամաշնորհային միջոցների մնացորդից օգտագործումը: